钦定古今图书集成/理学汇编/文学典/第122卷 > 《南阳樊绍述墓志铭》前人
## 钦定古今图书集成/理学汇编/文学典/第122卷 > 《南阳樊绍述墓志铭》前人

樊绍述。既卒且葬，愈将铭之，从其家求书，得书号《魁
纪公》者三十卷，曰《樊子》者又三十卷，《春秋集传》十五
卷，表、笺、状、策、书、序、传、记、纪、志、说、论、今文赞铭凡二百
九十一篇，道路所遇及器物门里杂铭二百二十，赋
十，诗七百一十九。曰：多矣哉！古未尝有也。然而必出
于己，不袭蹈前人一言一句，又何其难也！必出入仁
“义，其富若生畜，万物必具。海含地负，放恣横从，无所
统纪，然而不烦于绳削而自合也。”呜呼！绍述于斯术，
其可谓至于斯极者矣。生而其家贵富，长而不有，其
藏一钱，妻子告不足，顾且笑曰：“我道盖是也。”皆应曰：
“然。”无不意满。尝以金部郎中告哀南方，还，言某师不
治，罢之。以此出为绵州刺史。一年，征拜左司郎中，又
出刺绛州。绵、绛之人，至今皆曰：“于我有德。”以为谏议
大夫。命且下，遂病以卒，年若干。绍述讳宗师，父讳泽，
尝帅襄阳、江陵，官至右仆射，赠某官。祖某官讳泳，自
祖及绍述，三世皆以军谋堪将帅，策上第以进。绍述
无所不学，于辞于声，天得也。在众若无能者，尝与观乐，问曰：“何如？”曰：“后当然。”已而果然。铭曰：“惟古于词必
己出，降而不能乃剽贼。后皆指前公相袭，从汉迄今
用一律，寥寥久哉莫觉属。神徂圣伏道绝塞，既极乃
通发绍述，文从字顺各识职，有欲求之此其躅。